标题：1188年
中国纪年
公元1188年，南宋淳熙十五年
通鉴记载
孝宗绍统同道冠德昭功哲文神武明圣成孝皇帝淳熙十五年（金大定二十八年公元1188年）
春，正月，戊戌，开议事堂，以内东门司改充。命皇太子隔日与宰执相见议事，如有差擢，在内馆职、在外部刺史以上，乃以闻。
先是林栗言：“谏诤之官，尚有阙员。居其官者，往往分行御史之事，至于箴规阙失，寂无闻焉。乞亲擢端方质直、言行相副、堪充补阙拾遗者，召见而命之，以遗补为名，不任纠劾之职。”帝曰：“朕每欲增置谏员，但以言官多任意论人。向者初除台谏，人已预知必论其人，既而果然。若谏官止于规朕过举，朝廷阙政，诚合古人设官之意。卿等更考求前代兴置本末以闻。”王淮等以《唐六典》所载与旧制进呈，帝曰：“朕乐闻阙失，若谏官专规正人主，不事抨弹，虽增十员亦可。”辛丑，诏复置左右补阙、拾遗。
癸卯，金遣宣徽使富察克忠为宋员祭使。
甲辰，金主如春水。
乙巳，帝谕宰臣曰：“皇太子参决未久，已自谙知外方物情。自今每遇殿朝，令皇太子侍立。”
于是太常少卿兼左谕德尤袤言于太子曰：“大权所在，天下所争趋，甚可惧也。愿殿下事无大小，一取上旨而后行；情无厚薄，一付众议而后定。”又曰：“利害之端，常伏于思虑之所不到；疑间之萌，常阙于堤防之所不及。储副之位，止于侍膳问安，不交外事。抚军监国，自汉至今，多出权宜，事权不一，动有触碍。请俟祔庙之后，便行恳辞，以昭殿下之令德。”寻以胡晋臣兼谕德，郑侨兼侍读，罗点兼侍讲。
户部申会庆节诸州军合有进奏，帝谕太子曰：“朕与免二年，如何？”王淮言此系属户部岁计，帝曰：“可用封桩库钱拨还户部，自十七年为始，依格进奉。如诸路循例科敛充它用，御史台觉察弹奏”。
辛亥，方有开请措置屯田，帝谕施师点等曰：“二十馀年不用兵，一旦使之屯田，其乐从乎？”师点对曰：“军兵久佚，初令服田，必以为劳。才过一二年，得其利，则乐矣。”帝曰：“事须乐从，卿等更可询访。”师点曰：“屯田本意，非止积谷，盖欲诸军布在边陲，缓急有以为用。”帝曰：“此乃寓兵于农之意。”
庚申，知枢密院事施师点罢。
师点每谓诸子曰：“吾生平任官，皆任其升沈，未尝附丽求进，独人主知之，遂至显用。夫人穷达有命，不在巧图，惟忠孝乃吾事也。”
甲子，以黄洽知枢密院事，吏部尚书萧燧参知政事。
二月，乙亥，金主还都。
丁丑，礼部郎郑侨言：“淮东盐场开垦，自淳熙四年以来，按其所耕之地，履亩而税之，十取其五，名曰‘子斗’，价钱悉归公库，岁约可得二万缗。缘此亭户肆意开耕，遂致柴薪减少，妨废盐业。臣昨任提举日，尝罢收子斗钱，禁约亭民，将已耕地不得布种。今已连年，恐禁戢不谨，此弊复兴，请令监司觉察。”从之。
庚辰，赵汝愚、李大正奏黎州买马，乞照旧法，不拘尺寸，帝问枢密院曰：“所引旧法，是绍兴间旧法，或京师旧法？”黄洽曰：“系祖宗时旧法。”帝曰：“祖宗时有西北马可用，黎马止是羁縻，今则黎民分作战马，不可不及格尺也。”
丁亥，金吊祭使富察克忠行礼于德寿殿，次见帝于东楹之素幄。
癸巳，颜师鲁等自金廷辞归，金主以遗留物中玉器五、玻璃器二十及弓剑之属使持归，曰：“此皆尔国前主珍玩之物，所宜宝藏，以无忘追慕，今受之，义有不忍也。”
遣京镗等使金报谢。
三月，丁酉朔，金主万春节，宴群臣于神龙殿，诸王、公主以次奉觞上寿。金主欢甚，以本国音自度曲，言临御久，春秋高，渺然思国家基绪之重，万世无穷之托，以戒太孙当修身养德，善于持守，及命左丞相图克坦克宁尽忠辅导之意。于是金主自歌之，太孙与克宁和之，极欢而罢。
庚子，王淮等上太上皇谥曰圣神武文宪孝皇帝，庙号高宗。
癸丑，用翰林学士洪迈议，以吕颐浩、赵鼎、韩世忠、张俊配飨高宗庙廷。
时论有以张浚大类汉诸葛亮，亦宜预列。迈谓：“亮斩马谡，已为失计。浚袭其事斩曲端，几于自坏万里长城。至于诈张端旗，尤为拙谋，徒足以召敌人之笑，沮我师之气。”帝是其议。吏部侍郎章森乞用岳飞及浚，秘书少监杨万里乞用浚，皆不报。
辛酉，枢密院言：“绍兴初，吴玠、杨政画蜀、汉之地以守，自散关以西付之玠，梁、洋付之政。蜀中诸边，散关为重。愿与二三大臣讲求蜀中守边旧迹，令制置司同都统司公共相度经久利便。据兴元都统制彭杲申，大散关边面，系凤州地界，隶西路安抚所管，淳熙二年，凤州改隶兴元。窃以大散关系对境冲要，最为重害，兼缘凤州郡事见系文官，即无屯守之兵，各无统领，亦非本司号令所及，缓急之际，议论不合，或有乖违，即误国事。请将本州知州令本司选择奏辟，弹压戍兵。”诏：“彭杲于统制官精选练于边防、民政之人，具名闻奏。”
丙寅，权攒高宗于永思陵，改谥懿节皇后曰宪节。
夏，四月，壬申，帝亲行奉迎虞主之礼。自是七虞、八虞、九虞、卒哭、奉辞皆如之。
癸酉，金增外任小官及繁难局分承应人俸。
杨万里以洪迈驳张浚配飨，斥其欺专，礼官尤袤等请诏群臣再集议。帝谕大臣曰：“吕颐浩等配享，正合公论，更不须议。洪迈固轻率，杨万里亦未免浮薄。”于是二人皆求去，迈守镇江，万里守高安。
丁丑，金以陕西统军使富珠哩鄂尔罕为参知政事。
癸未，金建女真太学。
丙戌，诏曰：“朕昨降指挥，欲衰捴三年，群臣屡请御殿易服，故以布素视事内殿。虽有俟过祔庙勉从所请之诏，然稽诸礼典，心实未安，行之终制，乃为近古。宜体至意，勿复有请。”于是大臣乃不敢言。
是时执政近臣皆主易月之议，谏官谢谔、礼官尤袤知其非而不能争。惟敕令所删定官沈清臣尝上书赞帝之决，且言：“将来祔毕日，乞预将御笔，截然示以终丧之志，杜绝朝臣来章，勿令再有奏请，力全圣孝，以示百官，以型四海。”帝颇纳用。
陈亮上疏曰：“高宗皇帝于金有父兄之仇，生不能以报之，则殁必有望于子孙，何忍以升遐之哀告之仇哉！遗留、报谢三使继发，而金人仅以一使，如临小邦。义士仁人，痛切心骨，岂陛下之圣明智勇而能忍之乎？意者执事之臣，忧畏万端，有以误陛下也？”疏万数千言，大略欲激帝恢复。时帝已将内禅，由是在廷交怒，以亮为狂怪。
五月，丙申朔，宰臣进请司谏之差遣，帝曰：“司谏之差，恐是初官，不当放行。”顾太子曰：“切不可启此侥幸之门。”太子对曰：“侥幸之门，启之则便有攀援源源而来，诚不可启。”
己亥，左丞相王淮罢，以左补阙薛叔似论之也。帝旋谕叔似曰：“卿等官以拾遗、补阙为名，不任纠劾。今所奏乃类弹击，甚非设官命名之意，宜思自警。”
丙午，金制：“诸教授必以宿儒高才者充，给俸与丞、簿等。”
戊申，京镗等至金。故事，南使至汴京则赐宴。至是镗请免宴，郊劳使康元弼等不从。镗谓必不免宴，则请彻乐，遗之书曰：“镗闻邻丧者舂不相，里殡者不巷歌。今镗衔命而来，繄北朝之惠吊，是荷是谢。北朝勤其远而悯其劳，遣郊劳之，使勤式宴之仪，德莫厚焉。外臣受赐，敢不重拜！若曰而民听乐，是于圣经为悖礼，于臣节为悖义，岂惟贻本朝之羞，亦岂昭北朝之懿哉！”相持甚久。镗即馆，相礼者趣就席，镗曰：“若不彻乐，不敢即席。”金人迫之，镗弗为动，乃帅其属出馆，甲士露刃相向，镗叱退。已而金主闻之，叹曰：“南朝直臣也。”特命免乐。自是恒去乐而后宴。
丁巳，诏修《高宗实录》。
戊午，浙西提举石起宗，言海盐芦沥场催煎官蔡氵冀，裒敛亭户，不能举职，乞与岳庙，帝曰：“此须放罢。”仍令吏部契勘蔡氵冀得差遣年月之侍郎，吏部言系贾选，帝曰：“选已罢，姑已之。自后吏部如铨量巡尉等当知警。”
庚申，殿中侍御史冷世光言：“县令亲民之选，昨吏部措置被案放罢之人，满半年方许参部，不许注繁难大县，止注小县。小县之民何罪焉！请令吏部遵守淳熙五年指挥，凡经弹劾之人，且与祠禄；知县曾经放罢，半年后亦且与岳庙；两次作县，两经罢黜者，不得再注亲民差遣。”诏吏部看详措置。
壬戌，始御后殿。
敕令所删定官沈清臣言：“陛下临御以来，非不论相也，始也取之故老重臣，既而取之潜籓旧傅，或取之词臣翰墨，或取之时望名流，或取之刑法能吏，或取之刀笔计臣，或取之雅重诡异，或取之行实自将，或取之⻊斥⻊也诞慢，或取之谨畏柔懦，或取之狡猾俗吏，或取之句稽小材；间有度量沈静而经画甚浅，心存社稷而材术似疏，表里忠谠而规制良狭。其后以空疏败，以鄙猥败，以欺诞败，以奸险败，以浮夸败，以贪墨败，以诡诈败，以委靡败。若此者，岂可谓相哉？甚至于误国，有大可罪者。海、泗，国家之故地也，私主和议，无故而弃之敌国；骑兵，天子之宿卫也，不能进取，无故而移之金陵；汲引狂诞浮薄之流以扼塞正涂，擅开佞幸权嬖之门以自固高位。而今也犹习前辙，浸成欺弊，国有变故，略无建明，事有缓急，曾不知任，然则焉用彼相哉！”
礼部言：“国学进士石万并杨忠辅指淳熙十五年太史局所造历日差忒。今据石万等造成历，与见行历法不同，请以其年六月二日、十月晦日月不应见而见为验。”诏尤袤、宋之端监视测验。
先是诏省减百司冗食，至是共裁减七百馀人，从吴澳之奏也。
六月，戊辰，给事中郑侨疏言：“陛下创法立制，犁然当于人心，可万世遵行而无弊者，文臣出民铨试，武臣出官呈试是也。历岁以来，有司谨守奉行，偶缘淳熙十一年有进义副尉何大亨者，以廕补出官，自陈元系效用人，乞免呈试参部，遂蒙特旨与免。此弊一开，递相攀援，遂使一时特旨，直作永例。在法，免呈试者，淮江海战船立功补官之人及诸军拣汰离军之人，则法许免呈试；即未尝有初投效用，后因廕补出官，与免试参部之法也。若曰彼尝从军，何必呈试！听其展转相承，用例废法，则它日侥幸之徒，必有窜名冒籍于军伍之中以为免试张本者。望申严此法，将特免试指挥更不施行，仍诏有司恪守成法。”
帝以问枢密院，周必大对曰：“旧法呈试中方得出官，淳熙十年放行曾经从军免试一两人，遂以为例。”帝曰：“郑侨言：‘既曾从军，自合习熟武艺，何惮呈试！如不能呈试，前此从军所习何事！’此说甚当，可依旧法行之。”
壬辰，报谢使京镗自金还。
先是帝谓宰臣曰：“京镗坚执不肯听乐，此事可嘉。士大夫居常孰不以节义自许，有能临危不变如镗者乎？”及入见，帝慰劳之。故事，使还，当增秩。帝曰：“京镗专对，可转两官。”周必大曰：“增秩，常典尔。镗奇节，惟陛下念之。”帝曰：“镗，今之毛遂也。”乃命镗权工部侍郎。
周必大荐朱熹为江西提刑。熹入奏事，或要于路曰：“正心诚意之论，上所厌闻，慎勿复言。”熹曰：“吾生平所学，惟此四字。熹可隐默以欺吾君乎！”及入对，帝曰：“久不见卿，卿亦老矣。浙东之事，朕自知之。今当处卿以清要，不复以州县烦卿。”奖谕久之。乃出。
熹奏言：“近年以来，刑法不当，轻重失宜，甚至系于人伦风化之重者，有司议刑，亦从流宥之法，则天理民彝，几何不至于泯灭也！
“提刑司管催经总制钱，起于宣和末年，仓卒用兵，权宜措画。自后立为比较之说，甚至灾伤检于倚阁，钱米已无所入，而经总制钱独不豁除。州县之煎熬，何日而少纾！斯民之愁叹，何时而少息哉！
“陛下即位二十有七年，而因循荏苒，无尺寸之效，可以仰酬圣志。尝反覆思之，无乃燕闲渊蠖之中，虚明应物之地，天理有未纯，人欲有未尽。天理未纯，是以为善未能充其量；人欲未尽，是以除恶不能去其根；一念之顷，公私邪正，朋分角立，交战于其中。故体貌大臣非不厚，而便嬖侧媚得以被腹心之寄；寤寐英豪非不切，而柔邪庸缪得以窃廊庙之权；非不乐闻公议正论，而有时不容；非不欲塈谗说殄行，而未免误听；非不欲报复陵庙雠耻，而不免畏怯苟安；非不欲爱养生灵财力，而未免叹息愁怨。凡若此类，不一而足。愿陛下自今以往，一念之顷，则必谨而察之，此为天理邪，为人欲邪？果天理也，则敬以充之，而不使其少有壅遏；果人欲也，则敬以克之，而不使其少有凝滞。推而至于言语动作之间，用人处事之际，无不以是裁之，则圣心洞然，中外融彻，无一毫之私欲得以介乎其间，而天下之事，将惟陛下之所欲为，无不如志矣。”
翌日，除兵部郎官，熹方以足疾乞祠，兵部侍郎林栗，前数与熹论《易》、《西铭》不合，遂论“熹本无学术，徒窃张载、程颐之绪馀，为浮诞宗主，谓之道学，私自推尊，所至辄携门生数十人，习为春秋、战国之态；绳以治世之法，则乱人之首也。今采其虚名，俾之入奏；而熹闻命之初，迁延道途，得旨除官，辄怀不满，傲睨累日，不肯供职。是岂张载、程颐之学教之然也！熹既除兵部郎官，在臣合有统摄，若不举劾，厥罪维均。望将熹停罢，以为事君无礼者之戒。”
帝谓栗言过当，旋命熹依旧江西提刑。周必大言：“熹上殿之日，足疾未愈，勉强登对。”帝曰：“朕亦见其跛曳。”薛叔似亦奏援之。太常博士叶适曰：“考栗劾熹之辞，始末参验，无一实者。至于其中‘谓之道学’一语，则无实最甚。利害所系，不独朱熹，自昔小人残害良善，率有指名，或以为好名，或以为立异，或以为植党。近又创为道学之目，郑丙唱之，陈贾和之，居要路者密相付授，见士大夫有稍务洁修，粗能操守，辄以道学之名归之，以为善为玷阙，以好学为罪愆，贤士惴惴，中材解体。往日王淮表里台谏，阴废正人，盖用此术。栗为侍从，无以达陛下之德意，而更袭用郑丙、陈贾密相付授之说，以道学为大罪，从此谗言横生，良善受祸，何所不有！望陛下奋发刚断，以慰公言。”疏入，不报。
秋，七月，戊戌，上高宗庙乐曰《大勋》，舞曰《大德》。
辛亥，金尚书左丞钮祜禄额特喇罢。
侍御史胡晋臣劾林栗喜同恶异，无事而指学者为党。己未，出栗知泉州。朱熹除宝文阁，请祠，未入。
壬戌，恩平郡王璩薨。帝天性友爱，赐予无算，至是追封信王。
八月，甲子朔，日有食之。
庚辰，金主谓宰臣曰：“近闻乌底改有不顺服之意，若遣使责问，彼或抵扞不逊，则边境生事，有不可已者。朕尝思招徕远人，于国家殊无所益。彼来则听之，不来则勿强其来，此前代羁縻之长策也。”
金参知政事富珠哩鄂尔罕罢。壬午，以山东路统军使完颜博勒和参知政事。
甲申，金主谓宰臣曰：“用人之道，当自其壮年心力精强时用之。若拘以资格，则往往至于耄老，此不思之甚也。鄂尔罕使其早用，必得辅助之力，惜其已衰老矣。凡有可用之材，汝等宜早思之。”
是月，湖北运判孙绍远朝辞，帝曰：“祖宗时广西盐如何？”对曰：“系官卖。”帝曰：“若广西客钞可行，祖宗当已行。”绍远又言：“钞法蠹国害民。”帝曰：“所闻不一，因卿言，得其实矣。”
九月，辛丑，大飨明堂。
先是礼官请明堂画一。帝曰：“配位如何？”周必大言：“礼官昨已申请，高宗几筵未除，用徽宗故事，未应配坐，且当以太祖、太宗并配。它日高宗几筵既除，当别议。大抵前后儒者多因《孝经》严父之说，便谓宗祀专以考配。殊不知周公虽摄政，而主祭则成王，自周公言之，故曰严父耳。晋纪瞻答秀才策曰：‘周制，明堂崇其祖以配上帝，故汉武帝汾上明堂，舍文、景而远取高祖为配。’此其证也。”留正言：“严父莫大于配天，则周公其人也。是严父专指周公而言，若成王则其祖也。”帝曰：“有绍兴间典故在，可以参照无疑。”
庚申，帝谕太子曰：“当今礼文之事，已自详备，不待讲论。惟财赋未尝从容，朕每思之，须是省却江州或池州一军，则财赋稍宽。若议省军，则住招三年，人数便少，却将馀人并归建康，事亦有渐。当今天下财赋，以十分为率，八分以上养兵，不可不知。”
许浦水军统制胡世安言：“许浦一军，本在明州定海，后因移驻许浦。是时港道水深，可以泊船。后来湖沙淤塞，遂移战船泊在顾泾，人船相去近二百里，遇有缓急，如何相就！合依旧移归定海。”帝曰：“定海用舟师甚便，当时自是不合移屯也。”
是月，录中兴节义后，用吏部尚书颜师鲁等之言也。于是引赦书，放行中兴初节义显着之家合得恩数，令吏部开具奏闻。
冬，十月，丙寅，知湖州赵恩言：“湖州实濒太湖，有堤为之限制，且列二十七浦溇，引导湖水汉溉民田，各建斗门以为蓄泄之所，视旱涝为之启闭。去岁之旱，高下之田俱失沾溉，委官访求遗迹，开浚浦溇，不数日间，湖水通澈，远近获利，而于斗门因加整葺。请诏守臣，逐岁差官亲诣湖堤相视，开浚浦溇，补治斗门，庶几永久。”从之。
己巳，广西提刑赵伯遏奏本路钞法五弊。且曰：“曩者建议之臣，以官般官卖科敷百姓，害及一路，于是改行钞法，上以足国，下以裕民，莫不以为便。今六年矣，诸郡煎熬益甚，民旅困于科抑，名曰足国，实未尝足；名曰裕民，实未尝裕。所最可虑者，缘边及近里州军，兵额耗减已极，更不招填，所在城壁颓圯，无力修筑，卒有缓急，何所倚恃！臣尝遍询吏民，向者官般官卖之时，广西诸郡诚有科敷百姓去处，然不过产盐地分，所谓高、化、钦、廉、雷五州是也。海乡盐贱不肯买，故有科抑。如静江、郁林、宜、融、柳、象、昭、贺、梧、藤、邕、容、横、贵、浔、宾近里一十六州，去盐场远，若非官卖，无从得盐。旧时逐州只是置铺出卖，民间乐于就买，不待科抑。自改行钞法以来，近里一十六州，徒损于官，无补于民。民食贵盐，又遭科盐钞之苦；沿海五州，虽名卖钞，其旧卖二分食盐，元不曾禁，计户计口，科扰如故。窃谓今日之法，正当讲究沿海五州利病，杜绝科敷，不当变近里一十六州官般官卖之法。”诏：“应孟明、朱曦颜同林岊相度条具奏闻。”
戊子，臣僚言：“祖宗之时，士尚恬退，张师德两诣宰相之门，遂遭讥议；岂若今日，纷至沓来！台谏之门，猥杂尤甚，终日酬对，亦且厌苦，而无说以拒其来。愿明诏在廷止遏奔竞，其有素事干谒者，宰执从而抑之，台谏从而纠之。至于私第谒见之礼，一切削去；果有职事，非时自许相见。庶几在上者可以爱惜日力，不为宾客之所困；在下者可以恪恭职业，不为人事之所牵。”从之。
乙丑，司农寺言：“丰储仓初为额一百五十万石，不为不多，然积之既久，宁免朽腐！异时缓急，必失指拟。宜相度每岁诸州合解纳行在米数及诸处坐仓收籴数，预行会计，以俟对兑。不尽之数，如常平法，许其于陈新未接之时，择其积之久者尽数出粜，俟秋成日尽数补籴，则是五十万石之额，永无消耗，此亦广蓄储之策也。”从之。
是月，置焕章阁，藏《高宗御集》。
十一月，丙申，帝谓皇太子曰：“恩数不可泛滥。将来皇太后庆八十与朕庆七十相近。若是恩例太泛，添多少官！如皇太后庆寿，只得推恩本殿官属方是。”
戊戌，金改葬熙宗于峨嵋谷，仍号思陵。
金诏：“南京、大名府等处被水逃移不能复业者，官与赈济，仍量地顷亩，给以耕牛。”
壬子，杨伟上书，言广西州郡役使土丁之弊，帝曰：“既屡有约束，何用申严！便可责问其违戾。”因谓太子曰：“后有如此等事，便须直行，不必再三申严，徒为文具。”
十二月，乙亥，金主有疾。庚辰，大赦。乙酉，诏皇太孙璟摄政，居庆和殿东庑。
丙戌，金以太尉、左丞相图克坦克宁为太尉兼尚书令，平章政事襄为右丞相，右丞张汝霖为平章政事。参知政事博勒和罢，以户部尚书刘?为参知政事。
戊子，金诏图克坦克宁、襄、张汝霖宿于内殿。
先是朱熹以奉祠去，至是再召，熹再辞，遂具封事投匦以进，其略曰：
“陛下之急务，则辅翼太子，选任大臣，振举纲维，变化风俗，爱养民力，修明庶政，六者是也。
“至于左右便嬖之私，恩遇过当，往者渊、觌、说、拚之流，热焰熏灼，倾动一时，今已无可言矣。独前日臣所开陈者，虽蒙圣恩委曲开譬，然臣窃以为此辈但当使之守门、传命，供扫除之役，不当假借崇长，使得逞邪媚，作淫巧，立门庭，招权势。臣窃闻之道路，自王拚既逐之后，诸将差除，多出此人之手。陛下竭生灵膏血以奉军旅，而军士顾乃未尝得一温饱，是皆将帅巧为名色，夺取衣粮，肆行货赂于近习，以图进用，出入禁闼；腹心之臣，外交将帅，共为欺蔽，以至于此。而陛下不悟，反宠昵之，使宰相不得议其制置之得失，给谏不得论其除授之是非，则陛下之所以正其左右者，未能及古之圣王明矣。
“至于辅翼太子，则自王十朋、陈良翰之后，宫僚之选，号为得人，而能称其职者，盖已鲜矣。而又时使邪佞、儇薄、阘冗、庸妄之辈，或得参错于其间。所谓讲读，亦姑以应文备数，而未闻其有箴规之效。至于从容朝夕，陪侍游宴者，又不过使臣、宦者数辈而已。夫立太子而不置师傅、宾客，则无以发其隆师、亲友、遵德、乐义之心。宜讨论前典，置师傅、宾客之官，去春坊使臣，而使詹事、庶子各复其职。
“至于选任大臣，以陛下之聪明，岂不知天下之事，必得刚明公正之人而后可任哉？其所以常不得如此之人而反容鄙夫窃位者，直以一念之间未能彻其私邪之蔽，而燕私之好，便嬖之流，不能尽由于法度。是以除书未出，而物色先定，名姓未显，而中外已知其决非天下第一流矣。
“至于振肃纪纲，变化风俗，则今日宫省之间，禁密之地，而天下不公之道，不正之人，顾乃得以窟穴盘据于其间，而陛下目见耳闻，无非不公不正之事。及其作奸犯法，陛下又不能深割私爱，付诸外廷之议，论以有司之法，是以纪纲不能无所挠败。纪纲不振于上，是以风俗颓弊于下，盖其为患之日久矣。而浙中为尤甚，大率习为软美之态，依阿之言，以不分是非，不辨曲直为得计，惟利之求，无复廉耻。一有刚毅正直守道循理之士出乎其间，则群议众排，指为道学，而加以矫激之罪。十数年来，以此二字禁锢天下之贤人君子，复如崇、观之间所谓元佑学术者，排摈诋辱，必使无所容其身而后已。呜呼！此岂治世之事，而尚复忍言之哉！
“至于爱养民力，修明军政，则自虞允文之为相也，尽取版曹岁入窠名之必指拟者，号为岁终羡馀之数而输之内帑，顾以其有名无实，积累挂欠，空载簿籍，不可催理者，拨还版曹以为内帑之积，将以备它日用兵进取不时之须。宰相不得以式贡均节其出入，版曹不得以簿书句考其存亡，徒使版曹阙乏日甚，督趣日峻，造为比较监司、郡守殿最之法以诱胁之。于是中外承风，竞为苛急，此民力之所以重困也。
“诸将求进也，必先掊克士卒以殖私财，然后以此自结于陛下之私人，而祈以姓名达于陛下之前。陛下但见其等级推先，案牍具备，则诚以为公荐，而岂知其论价输钱，已若晚唐之债帅矣。夫将者，三军之司命，而其选置之方，乖剌如此。则彼智勇才力之人，孰肯抑心下首于宦官，宫妾之门，而陛下之所得以为将帅者，皆庸夫、走卒，而犹望其修明军政，激劝士卒，以强国势，岂不误哉！
“凡此六事，皆不可缓，而本在于陛下之一心。一心正，则六事无不正，一有人心私欲以介乎其间，则虽欲惫精劳力以求正夫六事者，亦将徒为文具，而天下之事愈至于不可为矣。”
疏入，夜漏下七刻，帝已就寝，亟起，秉烛读之。明日，除主管太乙宫兼崇政殿说书。时帝已倦勤，盖将以为燕翼之谋也。会执政有指道学为邪气者，乃辞新命，除秘阁修撰，仍奉祠。
本年年表
大事记 
金世宗宋以皇太子参决庶务 宋高宗赵构既卒，宋孝宗即衰服守丧，于淳熙十四年十一月两度诏皇太子参决庶务。1188年正月，皇太子始决庶务于议事堂。
金建女真太学 金世宗为保存和发扬本族文化，防止女真人汉化，曾于大定十三年创设女真国子学，在诸路设女真府学，以新进士为教授。国子学有策论生、小学生各一百人。府州学分设于中都（今北京）等二十二处。1188年四月，世宗又命建女真太学。
林粟劾朱熹 1188年六月，宋孝宗以江西提刑朱熹为兵部郎官。熹至行都，以足疾未即就职。兵部侍郎林栗与论《易》，《西铭》，议不合，让吏部促熹就任。熹以足疾请告。栗遂劾熹本无学术，拾张载、程颐等人牙慧，称作“道学”。所至则携门生十数人，沿袭春秋，战国时游士的姿态，仰慕孔、孟历聘之风。“道学”之目创自郑丙，陈贾附和之。居要路者密相付授，见士大夫有稍慕洁修者，即以”道学”之名归之。栗袭用郑、陈之说，将妄废正人。疏上，孝宗命熹仍至江西任旧职。熹力辞不赴。七月，侍御史胡晋臣劾林栗执拗不通，喜同恶异，无事而指学者为党。孝宗乃出栗知州。
无极、太极之辩 淳熙十四年至十六年，朱熹和陆九渊围绕无极、太极问题展开的一场争论。淳熙十三、十四年间，朱熹和陆九韶曾就无极、太极问题进行过一次辩论。十四年，陆九渊致书朱熹，表示要辩论这一问题。1188年二月，朱熹将其《太极解义》和《西铭解义》公诸于世。四月，陆九渊撰成与朱熹论无极、太极第一书。十一月，熹复书反驳。十二月，陆作论太极第二书。
金以皇太孙摄政 1188年十二月，金世宗因病不能视事，下诏命皇太孙摄行政事，注授五晶以下官，宿禁中庆和殿东庑。
出生 
宋理宗鲜卑仲吉 (1188--1244)，金世宗大定二十八年（1188年）出生于滦州（今唐山东矿区卑家店）。其祖原居中山（今河北正定县）。后晋时，其家移居滦州万石山下，聚族而成村落，即今之唐山市东矿区卑家店。 鲜卑仲吉大半生为元帝国统一天下南征北战，屡立战功，位至开国侯。仲吉幼时，有良好的家庭教养。其父彦明“孝养，尚气节，好给施”，接近劳苦人民，影响鲜卑仲吉从小就能体恤百姓、悲悯民生。
重珍 （1188—1249），字良贵，号一梅，（今杨巷镇人）。南宋孝字淳熙十五年（公元1188年）出生于无锡胡埭里。幼年很聪明，读书过目不忘。宋宁宗嘉定十六年（1223年）考中状元后，先后授签判建康军、签判昭庆军和签判奉国军。他个性梗直，惜民爱民，敢于谏言，得罪了专权的史弥远丞相，被逐出京师。也曾因此感动了宋理宗，升迁为秘书省正字、秘书郎。南宋衰微之时，主战派主和派争执不休。蒋重珍主张用强将贤帅，逐步收回先地，未被理宗采纳，在朝中为官又多受排挤，最后，因政道不合，辞官回乡。1249年病逝，赠朝请大夫，谥忠文。
逝世 
佛教唐仲友 （1136年—1188年），字与政，骛州金华（今属浙江）人，世称说斋先生。唐仲友邃于经学，通性命之理，绍兴辛未（1151年）进士，复中宏辞科，判建康府。历知信州、台州，颇有政声，是宰相王淮的亲家。倡经制之学，为“金华学派”创始人，学术思想上同陈亮、叶适最为同调。宋淳熙壬寅（1182年），朱熹于七月十九日至九月，先后六次给宋孝宗皇帝上奏状，弹劾唐仲友，要求严惩贪官污吏。
奥列格·雅罗斯拉维奇·纳斯塔西奇 （1188年逝世），古罗斯王公，加利奇王公（1187年，1188年）。奥列格·雅罗斯拉维奇是加利奇王公雅罗斯拉夫·奥斯莫梅斯尔与一个叫纳斯塔西娅的女人私通生下的孩子。他从母亲的名字得到了“纳斯塔西奇”这个外号。1188年，他在卡西米尔二世的支持下，奥列格·雅罗斯拉维奇重新登上加利奇的公位，但不久就被贵族们毒死。
纳普巴·岭热·白玛多杰 (1128—1188），宋代藏传佛教帕竹噶举竹巴支派高僧，于藏历第三绕迥之土猴年（1188年，宋淳熙十五年）在纳普寺圆寂。幼时取名为白玛多杰，童年时即已学会书法和念诵。八岁时给拉杰惹曼医师供献了一块土地而求学医道，后来对医道达到十分精堪的地步。十三岁时，父亲逝世。十七岁时，在轨范师岭师处受居士戒，并聆听轨范师华央的《六种明灯论》等教授，后来师事格西俄玛塘巴削发为僧，修习觉敦所传禁戒苦行。
历史大事
宋以皇太子参决庶务
赵构既卒，宋孝宗即衰服守丧，于淳熙十四年（1187）十一月两度诏皇太子参决庶务。次年正月，皇太子始决庶务于议事堂。
金以皇太孙摄政
大定二十八（1188）十二月，金世宗因病不能视事，下诏命皇太孙摄行政事，注授五晶以下官，宿禁中庆和殿东庑。
林粟劾朱熹
淳熙十五年（1188）六月，宋孝宗以江西提刑朱熹为兵部郎官。熹至行都，以足疾未即就职。兵部侍郎林栗与论《易》，《西铭》，议不合，让吏部促熹就任。熹以足疾请告。栗遂劾熹本无学术，拾张载、程颐等人牙慧，称作“道学”。所至则携门生十数人，沿袭春秋，战国时游士的姿态，仰慕孔、孟历聘之风。今采其虚名，将置之朝列，而熹却迁延道途，邀索高价，门生迭为游说。既经陛对，得除郎官，则傲慢不满，不肯供职。请将熹停罢，以为事君无礼者之戒。章上，孝宗以为栗宫过当，且亲见熹足跛。周必大亦证实说，熹上殿之日，足疾未愈，勉强登对。太常博士叶适上疏说，林栗所言无一实者。其谓之“道学”一语尤为不实之词。“道学”之目创自郑丙，陈贾附和之。居要路者密相付授，见士大夫有稍慕洁修者，即以”道学”之名归之。栗袭用郑、陈之说，将妄废正人。疏上，孝宗命熹仍至江西任旧职。熹力辞不赴。七月，侍御史胡晋臣劾林栗执拗不通，喜同恶异，无事而指学者为党。孝宗乃出栗知州。